钦定古今图书集成/明伦汇编/氏族典/第502卷 > 陆卬
## 钦定古今图书集成/明伦汇编/氏族典/第502卷 > 陆卬

按《北齐书陆卬传》：“卬字云驹，少机悟，美风神，好学不
倦，博览群书，多通大义，善属文，为河间邢卲所赏。卲
又与卬父子彰交游，尝谓子彰曰：‘卿老蚌遂出明珠’。
起家员外散骑侍郎，历文襄大将军主簿，中书舍人，
除中书侍郎，修国史。以父忧去职，居丧尽礼，哀毁骨
立。母魏上庸公主初封蓝田，邢卲谓人云：‘蓝田生玉，
固不虚矣’。”卬兄弟相率庐于墓侧，负土成坟。朝廷发
诏褒扬，改其所居里为孝终里。天保初，授给事黄门
侍郎，迁吏部郎中。遭母丧，哀慕毁悴。弟搏疾终，卬闻
而悲痛，一恸便绝，年四十八。卬自在朝，笃慎固密，不
说人短，不伐己长，言论清远，有人伦鉴识，朝野甚悲
惜之。赠卫将军、青州刺史，谥曰文。子乂嗣，袭封始平
侯。